กมธ.จี้ถามภาระหนี้จำนำข้าวธ.ก.ส.
ธ.ก.ส.ยันหนี้จำนำข้าวไม่เป็นภาระ เหตุ แยกเป็นบัญชีเฉพาะโดยคลังเป็นคนค้ำ
6 พ.ย. 2555

ธ.ก.ส.ยันหนี้จำนำข้าวไม่เป็นภาระ เหตุ แยกเป็นบัญชีเฉพาะโดยคลังเป็นคนค้ำ
การประชุมคณะกรรมาธิการ (กมธ.) การเงินการคลัง การธนาคาร และสถาบันการเงิน วุฒิสภา ที่มีนาย นายวิทวัส บุญญสถิตย์ สว.สรรหา เป็นประธาน มีการพิจารณาเรื่อง ความคืบหน้าการดำเนินโครงการรับจำนำข้าวเปลือก โดยเชิญนายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) มาชี้แจง ทั้งนี้ กมธ.ส่วนใหญ่ต่างสอบถามถึงภาระหนี้สินของ ธ.ก.ส. ต้องแบกรับตามนโยบายดังกล่าวว่าจะมีผลต่อสภาพคล่องของธนาคารหรือไม่และการก่อหนี้ของนโยบายจะมีผลต่อการเพิ่มขึ้นของหนี้สาธารณะอย่างไร
นายลักษณ์ กล่าวว่า การดำเนินการของ ธ.ก.ส. เป็นไปตามมติคณะรัฐมนตรี (ครม.)ทุกประการ โดยกระทรวงการคลังกำหนดโครงการรับจำนำข้าวให้แยกเป็นบัญชีธุรกรรมนโยบายรัฐ ซึ่งงบประมาณส่วนไหนที่ไม่ได้มาจากการใช้เงินของ ธ.ก.ส. ก็ไม่ต้องบันทึกเป็นทรัพย์สินหรือหนี้สินของธนาคาร ให้บันทึกเป็นภาระผูกพันนอกงบประมาณของ ธ.ก.ส. ทั้งนี้ธนาคารมีสภาพคล่องสำหรับการดำเนินการนโยบายนี้ประมาณ 9 หมื่นล้านบาท ส่วนถ้าเป็นงบประมาณนอกเหนือจากส่วนนี้กระทรวงการคลังจะเป็นผู้จัดหามาใหม่และเป็นผู้ค้ำประกัน
นายลักษณ์ กล่าวว่า เพราะฉะนั้น เม็ดเงินประมาณ 2 แสนล้านบาท ที่รัฐบาลจะนำมาให้ ธ.ก.ส. ดำเนินโครงการนี้จะไม่เกี่ยวข้องกับงบดุลและงบบัญชีกำไรขาดทุนของธนาคาร โดย ธ.ก.ส. จะมีส่วนเกี่ยวข้องเพียงในฐานะเป็นผู้ทำงานให้รัฐตามโครงการและได้รับค่าบริหารโครงการในอัตราประมาณ 2.25% ต่อยอดสินเชื่อที่ธนาคารจ่ายไปทั้งหมด ขณะที่ต้นทุนงบประมาณทั้งหมดรัฐบาลก็เป็นผู้ดูและค้ำประกันให้อยู่แล้ว